|  |  |
| --- | --- |
|  | Societatea Româna a Chimiştilor CosmetologiBlvd.D.Mangeron 71 A, Cod 700050OP 4/ext.1, CP. 2102, Iasi, ROMANIA Tel+ 40 232 278 683 int. 2117Mobile: +40 0721 059 014; Fax: + 402 32 271 311 E-mail: src@ch.tuiasi.ro mlungu@ch.tuiasi.ro Internet: [www.srcc.go.ro](http://www.srcc.go.ro) |

 **Iași, 15 septembrie 2013**

**PROGRAMUL INTERNAȚIONAL DE EDUCAȚIE ÎN COSMETOLOGIE ”ECATERINA MERICĂ”**

**Societatea Română a Chimiștilor Cosmetologi** (SRCC) a fost desemnată anul acesta pentru găzduirea cursurilor din cadrul **“Ecaterina Merica Cosmetic Education Programme”**, cursuri inițiate și finanțate de International Federation of the Societies of Cosmetic Chemists (IFSCC).

Suntem deosebit de onorați de aceasta alegere și totodata suntem constienți de responsabilitatea care ne revine privind organizarea evenimentului în cele mai bune condiții, atât pentru lectorii desemnați cât și pentru cei care doresc să participe la aceste cursuri.

Acest program internațional de educație a fost initiat în onoarea regretatei noastre colege – conf.dr. Ecaterina Merică, fosta președintă a SRCC - ca o recunoaștere a activității desfășurate în cadrul SRCC în direcția aplicării celor mai noi rezultate științifice în cercetarea, producerea, distribuirea și utilizarea produselor cosmetice. De altfel, recunoașterea din partea IFSCC a meritelor SRCC în promovarea instruirii și educației în domeniul cosmetic s-a concretizat și în acordarea, în anul 2003, a premiului Lester Conrad (***Lester Conrad Education Prize).***

**“Ecaterina Merica Cosmetic Education Programme”** a debutat în anul 2009, primele țări selectate fiind România și Bulgaria, după care s-a desfășurat în fiecare an și în alte țări din întreaga lume. În edicția inaugurală, cei peste 40 de cursanți membri SRCC au audiat prelegerile de înaltă ținută a doi reputați specialiști : Prof.dr. Johann Wiechers din Olanda - ***Skin Delivery Systems*** și Prof.dr. Luigi Rigano din Italia – ***Emulsions: Formulation and Development***.

Au mai beneficiat până acum de acest program: Croația și Portugalia, Filipine și Indonezia, Malaysia și Thailanda, Ecuador și Guatemala, Peru și Uruguay, Columbia și Chile. În anul acesta cursurile se desfășoară în România și Rusia, iar lista candidaților care doresc să găzduiască acest program este deschisă pentru perioada următoare. (Informații suplimentare despre acest program, precum și despre alte activități și evenimente organizate de IFSCC, găsiți pe adresa de internet [www.ifscc.org](http://www.ifscc.org) ).

Cursurile se adresează atât chimiștilor, medicilor, farmaciștilor, biologilor cât și specialiștilor în toxicologie, testare, legislație, marketing, cu competențe în domeniul cosmetologiei și domeniile adiacente. Până acum și-au anunțat prezența specialiști din industria și cercetarea cosmetică, din firmele de testare a produselor cosmetic, farmaciști și medici dermatologi. În cadrul programului implementat la SRCC participă și un număr însemnat de doctoranzi și masteranzi interesați de domeniul cosmetologiei, cei ce reprezintă eșalonul următor al specialiștilor cosmetologi. Caracterul interactiv al prelegerilor și faptul că participanții au primit din timp programul și suportul cursurilor vor face din cele două zile de program intensiv o manifestare reușită, pe cât de utilă pe atât de plăcută, un prilej de întâlnire și schimb de opinii ale specialiștilor, contribuind la consolidarea relațiilor din cadrul familiei reprezentate de membrii Societății Române a Chimiștilor Cosmetologi.

Profitând de prezența la manifestarea noastră a unui număr apreciabil de reprezentanți ai industriei cosmetice românești, la sfârșitul primei zile vom rezerva două ore unei dezbateri a ultimelor noutăți din domeniul legislației europene și românești privind siguranța produselor cosmetice, prezentare inițiată și moderată de EVIC România.

Această ediție a cursurilor internaționale se va desfpșura la Iași, în zilele de ***10 și 11 octombrie 2013***, în cadrul Facultății de Inginerie Chimică și Protecția Mediului a Universității “Gheorghe Asachi” din Iași. Prelegerile vor avea ca temă generală ” Skin Biology and Advanced Skin Science” și vor fi susținute de ***Prof.dr.Randall Wicket – University of Cincinnati, USA.***

Prof.dr.ing. Maria Lungu

Președinta Societății Române a Chimiștilor Cosmetologi